ആര്യനാട് ഇറവൂര് നിവാസികള് പോലീസില് പരാതിനല്കി നെടുമങ്ങാട് : കഞ്ചാവ് മാഫിയയില് നിന്നും സുരക്ഷവേണമെന്ന് ആവശ്യപ്പെട്ട് ആര്യനാട് ഇറവൂര് നിവാസികള് ആര്യനാട് പോലീസില് പരാതി നല്കി.ഇറവൂര് പ്രദേശങ്ങളില് കാഞ്ചാവ് മാഫിയ സംഘം നിരന്തരമായി അക്രമങ്ങളും അസഭ്യവര്ഷവുമായി പ്രദേശത്ത് ജനങ്ങളുടെ സ്വൈര്യ ജീവിതം തകര്ക്കുന്നതായും പരാതി പറയുന്നവരെയോ എതിര്ക്കുന്നവരെയോ ഭീഷണിപ്പെടുത്തുകയും സംഘം ചേര്ന്ന് ഇവരുടെ വീടുകളില് ആക്രമണം നടത്തുകയും ചെയ്യുന്നതായി ആര്യനാട് ഇറവൂര് നിവാസികള് നല്കിയ കൂട്ട പരാതിയില് പറയുന്നു. അടുത്തിടെ പത്തോളം വരുന്ന സംഘം വീടുകയറി ആക്രമിക്കുകയും നാട്ടുകാരെ ഭീഷണിപ്പെടുത്തുകയും ചെയ്തിരുന്നു. പ്രായപ്പൂര്ത്തിയാകാത്ത കുട്ടികള്ക്കുള്പ്പടെ കഞ്ചാവ് നല്കി അവരെ മയക്കു മരുന്നിനു അടിമകളായും ഇവരുടെ കാരിയറുകള് ആക്കുകയും ചെയ്യുന്നു എന്നും പ്രദേശവാസികള് പറയുന്നു. ദിവസങ്ങള്ക്ക് മുന്പ് പ്രദേശത്ത് ബഹളമുണ്ടാക്കുകയും പ്രദേശവാസികളെ ഉപദ്രവിക്കുകയും ചെയ്തതിന് ചിലയുവാക്കളെ ആര്യനാട് പോലീസ് പിടികൂടിയിരുന്നു.ഇവര് സ്റ്റേഷന് ജാമ്യത്തില് പുറത്തിറങ്ങി വീണ്ടും പ്രദേശത്ത് സംഘര്ഷാവസ്ഥയുണ്ടാക്കുന്നതായും പ്രദേശവാസികള് നല്കിയ പരാതിയില് പറയുന്നു.